武漢肺炎美國疫情

武漢肺炎美國疫情係講武漢肺炎喺美國爆發嘅情況。頭一單確診個案喺2020年1月21號出現。去到2023年1月15號，累積確診個案已經有超過1.01億單，而美國五十州全部都有確診個案，其他屬地得返美國邊遠島嶼未有確診個案。

美國總統當勞侵喺3月13號宣佈全國進入緊急狀態，同埋調撥500億美金聯邦儲備去對抗疫情。

3月26號，美國超越咗中國大陸，做咗全球最多公佈確診個案嘅國。當勞侵話噉樣代表美國檢測工作做得好，又質疑中國大陸公佈嘅數字做假。

截至3月尾，美國有15個州同兩個海外領地，獲當勞侵總統批准，進入咗重大災難狀態；至少有26個州落柯打要民眾留喺屋企避疫，預計到咗呢個月尾，係有超2.25億人被要求留喺室內，佔咗美國總人口至少三分二。美國勞工部3月27號公佈資料，截至3月21號當周初次申請失業金人數錄得328萬，係上禮拜嘅近十二倍。

聯邦政府初期抗疫動作 
美國衞生及公共服務部部長阿薩爾喺1月28號發表，美國試過有兩次直接同一次間接提議，話會派遣科學家去中國大陸支援對抗疫情。美國同行評審醫學雜誌American Journal of Managed Care指，美國疾病管制同預防中心1月6號就首次提出咗派遣一支科學家隊伍去中國大陸幫手抗疫，但大陸當局就未有批准。1月27號阿薩爾同大陸嘅衛生部長打電話嗰陣，亦提返呢個意願，不過都係俾拒絕咗。

美國白宮喺1月29號宣佈，總統當勞侵成立咗特別工作組應對呢個疫情。同日安排由武漢撤離嘅第一批美國僑民，搭專機返到本土，將會喺加州河濱郡嘅一個舊空軍基地隔離觀察三日，同接受篩檢。美國CDC就喺1月30號公佈，美國出現咗第一宗本土感染肺炎嘅病例，呢陣時美國度累計有六單確診病例。CDC嘅呼吸道疾病暨免疫主任梅森尼爾話美國專家會參加世衛組織嘅專家團，希望早日去到中國大陸，聯手對抗疫情。

三月中，美國先宣布禁止神根地區旅客入美國，然後再禁埋英國同愛爾蘭旅客入美國。

各州疫情同州政府反應 
呢一度係照著各州州名嘅首字母序列排布。截至3月13號，全美聯邦有成41個州同首都華盛頓特區宣佈咗進入緊急狀態。

部分州政府、屬地同地方政府嘅反應

馬里蘭州 
2020年3月5號，州政府宣佈咗進入緊急狀態。

密西根州 
2020年2月3號，啟動咗社區衛生應急協調中心，以應對疫情。

俄勒岡州 
截至2月28號，州長組建咗專門嘅應對小組，協調州政府同埋地方政府去應對疫情。應對小組由州內12個機構代表或指揮組成，以便最快向州長報告疫情嘅最新情況，同埋畀啲建議。

德克薩斯州 
2月27號，州長Greg Abbott開記招，介紹咗德州準備應對疫情嘅情況。

3月2號，因一位患者出院後覆查結果係陽性，德州第二大市聖安東尼奧宣佈咗進入公共衛生緊急狀態。

3月5號，宣佈州入邊嘅六個實驗室開始有能力檢測武漢肺炎。

3月7號，州首府奧斯丁市長宣佈奧斯丁進入地方性災難狀態，同時宣佈cut埋當地年度最盛大嘅西南偏南(South by Southwest)電影、音樂同科技綜合性展會，呢個係西南偏南開幕34年來首度被cut。

3月11號，剛開幕數日嘅休斯頓牛仔牲畜展同競技節被迫提前結束。

3月13號，州政府宣佈咗進入緊急狀態。

華盛頓特區 
3月11號下晝，華盛頓特區宣佈咗進入緊急狀態。

內華達州 
3月18號，內華達州州長宣佈咗暫停非必要嘅商業活動一個月，期間州入邊嘅賭場、設施酒吧、影畫院同體育場，都要冚唪唥閂晒。

伊利諾伊州 
伊州宣佈由3月21號至4月7號，州居民除咗買生活必需品、去睇醫生同去入油之外，都要留喺屋企度。

康涅狄格州 
康涅狄格州由3月23號晚8點開始，關閉非必要嘅企業，同時間頒令禁止各種非必要嘅公共集會，要求州居民除買食物、睇醫生以外應避免去街。

武漢肺炎國際疫情
武漢肺炎加拿大疫情
至尊公主號

美國史
武漢肺炎北美洲疫情